SKRIFTLIG FORESPØRGSEL E-2056/02

af Charles Tannock (PPE-DE) til Kommissionen

(11. juli 2002)

Om: Testning af kosmetik på dyr

Europa Parlamentet har for nylig godkendt en indstilling ved andenbehandling om Rådets fælles holdning fastlagt med henblik på vedtagelse af Europa Parlamentets og Rådets direktiv til ændring af Rådets direktiv 76/768/EØF om indbyrdes tilnærmelse af medlemsstaternes lovgivning om kosmetikprodukter (A5-0180/2002). Dette indebærer, at salget af nye kosmetikprodukter (men ikke lægemidler), der er blevet testet på dyr, efter en given dato gradvist trappes ned inden for Den Europæiske Union.

Kan Kommissionen oplyse, hvilken eller hvilke af WTO's regler, der efter Kommissionens opfattelse, gør Parlamentets holdning uforenelig med EU's WTO-forpligtelser? Mener Kommissionen, at Rådets accept af Parlamentets holdning på nogen måde ville diskriminere firmaer uden for EU, og, hvis ikke, mener Kommissionen, at en organisation som WTO typisk vil forlange mere offentlig støtte, hvis dens regler er tilstrækkeligt fleksible til at give mulighed for foranstaltninger, der kan mindske de lidelser, dyr udsættes for, eller forbedre miljøbeskyttelsen i de tilfælde, hvor der ikke gøres noget forsøg på at anvende den slags foranstaltninger i protektionistisk øjemed?

Endelig bedes Kommissionen bekræfte, at såfremt der ikke er enighed i Rådet, så vil tidligere lovgivning med lignende virkning automatisk træde i kraft, og, i bekræftende fald, fra hvilken dato dette sker.

Svar afgivet på Kommissionens vegne af Pascal Lamy

(3. september 2002)

Det markedsføringsforbud, der foreslås af Parlamentet, vil kunne udgøre en handelshindring for importen fra tredjelande, hvor lovgivningen kræver, at kosmetiske midler og bestanddele afprøves på dyr af hensyn til forbrugernes sikkerhed. Et sådant forbud kan vise sig at være uforeneligt med bl.a. Verdenshandelsorganisationens (WTO) aftale om tekniske handelshindringer og artikel III, XI og XX i den almindelige overenskomst om told og udenrigshandel (GATT).

Forbuddet ville indebære en forskelsbehandling af tilsvarende varer (artikel III, stk. 4, i GATT og artikel 2, stk. 1, i aftalen om tekniske handelshindringer). Et kosmetisk middel, der er afprøvet på dyr, er det samme som et, der er afprøvet på anden vis, men EU ville alligevel forbyde det ene og tillade det andet.

Dette ville tvinge udenlandske producenter til at opfylde EU's afprøvningskrav. Hvis deres lande har andre krav, som ikke er forenelige med EU's krav, vil producenterne ikke kunne eksportere til EU. Dette ville indebære en forskelsbehandling af udenlandske producenter, som umuligt kan efterleve to forskellige regelsæt, der er i strid med hinanden.

Kommissionen har konstateret, at der blandt offentligheden er bekymring over WTO's tilsyneladende manglende hensyn til dyrevelfærden. Dette er grunden til, at EU konsekvent har været og fortsat vil være fortaler for at gøre dyrevelfærd til et emne for drøftelserne i forbindelse med kommende WTO-forhandlinger.

Kommissionen kan bekræfte, at det markedsføringsforbud, der indførtes med sjette ændring af Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler(1), trådte i kraft den 1. juli 2002, da Parlamentet og Rådet ikke kunne nå til enighed om en ny tekst. Kommissionen overvejer imidlertid gennem udvalgsproceduren et forslag om at udskyde ikrafttrædelsen til en senere dato for at undgå unødig forstyrrelse af og usikkerhed på markedet.

(1) EFT L 262 af 27.9.1976.